Proposta għal DEĊIŻJONI TAL-KUNSILL li timmodifika l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna tal-Unjoni Ewropea skont il-qafas finanzjarju pluriennali għall-perjodu 2014-2020, skont il-Ftehim ta’ Sħubija AKP-UE, u dwar l-allokazzjoni tal-assistenza finanzjarja għall-Pajjiżi u t-Territorji ekstra-Ewropej li għalihom tapplika l-Parti Erbgħa tat-Trattat dwar il-Funzjonament tal-UE /* COM/2013/0596 / 2 - 2013/0292 (NLE) */





MEMORANDUM TA’ SPJEGAZZJONI Il-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna tal-Unjoni Ewropea skont il-qafas finanzjarju pluriennali għall-perjodu 2014-2020, skont il-Ftehim ta’ Sħubija AKP-UE, u dwar l-allokazzjoni tal-assistenza finanzjarja għall-Pajjiżi u t-Territorji ekstra-Ewropej li għalihom tapplika l-Parti Erbgħa tat-Trattat dwar il-Funzjonament tal-UE (minn hawn 'il quddiem imsejjaħ 'Ftehim Intern') ġie ffirmat fis-26 ta' Ġunju 2013. Ir-Repubblika tal-Kroazja saret membru tal-Unjoni Ewropea fl-1 ta’ Lulju 2013[1]. Skont id-Dikjarazzjoni Konġunta C mehmuża mal-Att li tirrigwarda l-kundizzjonijiet tal-adeżjoni tar-Repubblika tal-Kroazja, ir-Repubblika tal-Kroazja se tissieħeb fil-Fond Ewropew għall-Iżvilupp hekk kif jidħol fis-seħħ il-Qafas Finanzjarju Pluriennali ta’ Kooperazzjoni l-ġdid wara li tissieħeb mal-Unjoni. Rigward il-kontribut tal-Istati Membri fil-ħdax-il Fond Ewropew għall-Iżvilupp (minn hawn 'il quddiem imsejjaħ 'FEI'), l-Artikolu 1(2)(a) tal-Ftehim Intern fih biss stima tal-kontribuzzjoni u l-koeffiċjent tal-kontribuzzjoni għall-Kroazja. Fl-Artikolu 1(7) tal-Ftehim Intern hemm stipulat li l-ammonti u l-koeffiċjenti tal-kontribuzzjoni jiġu emendati b’Deċiżjoni tal-Kunsill, li jaġixxi b’mod unanimu fuq proposta mill-Kummissjoni, jekk Stat ġdid jissieħeb mal-Unjoni. Fir-rigward tal-ippeżar tal-voti fil-Kumitat tal-FEŻ, l-Artikolu 8(2) tal-Ftehim Intern jinkludi sempliċiment il-voti stmati għall-Kroazja. Fl-Artikolu 8(4) tal-Ftehim Intern hemm stipulat li l-ippeżar u l-maġġoranza kwalifikata jiġu emendati b’Deċiżjoni tal-Kunsill, li jaġixxi b’mod unanimu, jekk Stat ġdid jissieħeb mal-Unjoni. Fuq il-bażi msemmija l-kontribuzzjonijiet u l-voti stmati għall-Kroazja jiġu kkonfermati minn dan l-abbozz tad-Deċiżjoni tal-Kunsill li jinsab mehmuż. Il-Kummissjoni għalhekk tissuġġerixxi li l-Kunsill jadotta d-deċiżjoni annessa. 2013/0292 (NLE) Proposta għal DEĊIŻJONI TAL-KUNSILL li timmodifika l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna tal-Unjoni Ewropea skont il-qafas finanzjarju pluriennali għall-perjodu 2014-2020, skont il-Ftehim ta’ Sħubija AKP-UE, u dwar l-allokazzjoni tal-assistenza finanzjarja għall-Pajjiżi u t-Territorji ekstra-Ewropej li għalihom tapplika l-Parti Erbgħa tat-Trattat dwar il-Funzjonament tal-UE IL-KUNSILL TAL-UNJONI EWROPEA, Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-UE, Wara li kkunsidra l-Ftehim ta’ Sħubija bejn il-membri tal-Istati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha min-naħa l-oħra, iffirmat fil-Cotonou fit-23 ta’ Ġunju 2000[2], Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna tal-Unjoni Ewropea skont il-qafas finanzjarju pluriennali għall-perjodu 2014-2020, skont il-Ftehim ta’ Sħubija AKP-UE, u dwar l-allokazzjoni tal-assistenza finanzjarja għall-Pajjiżi u t-Territorji ekstra-Ewropej li għalihom tapplika l-Parti Erbgħa tat-Trattat dwar il-Funzjonament tal-UE (minn hawn 'il quddiem imsejjaħ 'Ftehim Intern')[3], u b'mod partikolari l-Artikolu 1(7) u l-Artikolu 8(4) tiegħu, Wara li kkunsidra l-Att dwar il-kundizzjonijiet tal-adeżjoni tar-Repubblika tal-Kroazja[4], u b’mod partikolari d-Dikjarazzjoni Konġunta C dwar il-Fond Ewropew għall-Iżvilupp, Wara li kkunsidra l-adeżjoni tar-Repubblika tal-Kroazja mal-Unjoni Ewropea fl-1 ta’ Lulju 2013, Wara li kkunsidra l-proposta mill-Kummissjoni, Billi: (1) Skont id-Dikjarazzjoni Konġunta C mehmuża mal-Att li jirrigwarda l-kundizzjonijiet tal-Adeżjoni tar-Repubblika tal-Kroazja, il-Kroazja se tissieħeb fil-Fond Ewropew għall-Iżvilupp hekk kif jidħol fis-seħħ il-Qafas Finanzjarju Pluriennali ta’ Kooperazzjoni l-ġdid wara li tissieħeb mal-Unjoni u se tikkontribwixxi għalih mill-1 ta' Jannar tat-tieni sena kalendarja wara d-data tal-adeżjoni tagħha. (2) Skont l-Artikolu 1(7) tal-Ftehim Intern, l-allokazzjoni tal-kontribuzzjonijiet li hemm referenza għalihom fl-Artikolu 1(2)(a), li attwalment huma biss ammonti stmati għall-Kroazja, jiġu emendati b’deċiżjoni tal-Kunsill jekk Stat ġdid jissieħeb mal-Unjoni. (3) Skont l-Artikolu 8(4) tal-Ftehim Intern, il-kalkoli stipulati fl-Artikolu 8(2), li attwalment huma biss l-ammonti stmati għall-Kroazja, kif ukoll il-maġġoranza kwalifikata li hemm referenza għaliha fl-Artikolu 8(3) jiġu emendati b’deċiżjoni tal-Kunsill jekk Stat ġdid jissieħeb mal-Unjoni. (4) Il-kontribuzzjonijiet u l-kalkoli għandhom jiġu kkonfermati. ADOTTA DIN ID-DEĊIŻJONI: Artikolu 1 Il-koeffiċjent tal-kontribuzzjoni u l-kontribuzzjoni tal-Kroazja għall-ħdax-il Fond Ewropew għall-Iżvilupp kif stipulat fl-Artikolu 1(2)a) tal-Ftehim Intern, kif ukoll il-voti tagħhom fil-Kumitat tal-Fond Ewropew għall-Iżvilupp kif stipulat fl-Artikolu 8(2) tal-Ftehim Intern huma b’dan ikkonfermati. Artikolu 2 Il-Ftehim Intern huwa emendat kif ġej: 1. Fl-Artikolu 1(2)(a), il-parenteżi tondi u l-asterisk wara l-kelma 'Kroazja' u n-nota f'qiegħ il-paġna '(*) Ammont stmat' għandhom jitħassru. 2. Fl-Artikolu 8(2) jitħassar dan li ġej: (a) il-parenteżi tondi u l-asterisk wara l-kelma 'Kroazja' u l-parenteżi kwadri fit-tieni kolonna ta’ din l-istess ringiela; (b) in-nota f'qiegħ il-paġna '(*) Vot stmat'; (c) ir-ringiela 'Total tal-EU 27', '998'; (d) il-parenteżi tondi u l-asterisk kif ukoll il-parenteżi kwadri fir-ringiela 'Total tal-EU 28 (*)' '[1 000]'. 3. L-Artikolu 8(3) għandu jiġi sostitwit kif ġej: 'Il-Kumitat FEŻ jaġixxi b'maġġoranza kwalifikata ta' 721 vot minn 1000, li jesprimu vot favur mingħand mill-inqas 15-il Stat Membru. Il-minoranza li timblokka jkollha 280 vot. Artikolu 3 Din id-deċiżjoni tidħol fis-seħħ ġurnata wara li tiġi adottata. Magħmul fi Brussell, Għall-Kunsill Il-President [1] Ara t-Trattat bejn l-Istati Membri tal-Unjoni Ewropea u r-Repubblika tal-Kroazja dwar il-kundizzjonijiet tal-adeżjoni tar-Repubblika tal-Kroazja u l-Att dwar il-kundizzjonijiet tal-adeżjoni tar-Repubblika tal-Kroazja u l-aġġustamenti fit-Trattat dwar l-Unjoni Ewropea, fit-Trattat dwar il-Funzjonament tal-Unjoni Ewropea u fit-Trattat li jistabbilixxi l-Komunità Ewropea tal-Enerġija Atomika, ĠU L112, 24.4.2012 [2] ĠU L 317, 15.12.2000, p. 3. Il-Ftehim kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 287, 28.10.2005, p. 4) u permezz tal-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3). [3] Daħħal ir-referenza ĠU [4] L-Att dwar il-kundizzjonijiet tal-adeżjoni tar-Repubblika tal-Kroazja u l-aġġustamenti fit-Trattat dwar l-Unjoni Ewropea, it-Trattat dwar il-Funzjonament tal-Unjoni Ewropea u t-Trattat li jistabbilixxi l-Komunità Ewropea tal-Enerġija Atomika, ĠU L112, 24.4.2012